Gandia acull la Gala del Karate valencià
26 setembre 2019

## Gandia acull la Gala del Karate valencià26 setembre 2019Última actualització: 14 juliol 2025

![](../gestion/img/_AO_8507-copia.jpg)  
  

Gandia acollirà aquest dissabte, a l’Espai Baladre de la Platja,  la Gala de karate de la Comunitat Valenciana.  Es tracta d’una celebració molt consolidada, que enguany arriba a la 19 edició. Un acte de reconeixements, distincions i entrega de premis pels èxits esportius aconseguits, treball i implicació en l’activitat del karate al llarg de la temporada  anterior.

Ho ha anunciat aquest matí **la regidora d’Esports, Lydia Morant**, acompanyada del **president de la Federació Valenciana de Karate, Miguel Ángel Gómez**, i del **president del Club Tora Kai Gandia, Joan Francesc Vidal**.

_“La gala es un acte on es premia entitats col·laboradores, els clubs, tècnics i esportistes  medallistes en Campionats d'Espanya i  Campionats Internacionals, tant de Karate com de pankarate.  Comptarem, per exemple amb l'actual campió individual d'Espanya en la modalitat de kata (forma) i que també és membre de l'equip nacional, actual Campió del Món de kata, José Manuel Carbonell. Aquest esportista, junt a altres que seran homenatjats pels èxits internacionals, estan molt vinculats a Gandia, perquè des de fa ja anys participen i estan a la ciutat, bé com a docents impartint cursos o bé com a esportistes que participen en activitats organitzades pel Club Tora Kai, amb la col·laboració de la Federació de karate i de l'Ajuntament”_, ha recordat Gómez.

També s’hi guardona els clubs amb més de 100 llicències esportives. _“Cal tindre en compte que hi ha 9.257 llicències a la Comunitat Valenciana i que som la tercera autonomia en nombre d’esportistes. Des de la Federació ens  diuen que el Karate compta amb  un potencial important en la nostra ciutat, notícia que ens alegra”,_ ha destacat Vidal.

_“Reconeixements també als ajuntaments que donen suport a l’activitat esportiva, i a Gandia, dintre de les nostres possibilitats, tractem de fomentar  i ajudar a promoure el major nombre d'esports. Per això ens congratula poder acollir la gala que, a més, està inclosa dins la “Nit de l’Esport”, que celebrem amb motiu de la Setmana Europea de l’Esport a Gandia._ _Que vinguen a la nostra ciutat unes 400 persones vinculades al món de l’esport és important. A més coincideix en la nostra Fira i Festes. Per tant, rebran els premis a l’esforç realitzat al llarg de tota la temporada i gaudiran d’un cap de setmana a Gandia”__,_ ha conclòs Morant.